NCH ยังน่าลงทุน
ราคาหุ้น NCH ในช่วงไตรมาส 2 ปี 58 ไม่ค่อยหวือหวาเท่าที่ควร อาจเป็นไปตามภาวะของดัชนีในตลาดหลักทรัพย์แห่งประเทศไทยที่อยู่ในช่วงขาลง แม้ว่าตลาดอสังหาริมทรัพย์ในปีนี้ยังไม่น่ากังวลหากสถานการณ์เศรษฐกิจยังดีต่อเนื่อง ประกอบกับบริษัทมีพื้นฐานที่แข็งแกร่ง โดยเฉพาะมีผลประกอบการที่เติบโตมาอย่างต่อเนื่อง
7 มิ.ย. 2558

เป็นที่น่าเสียดายสำหรับหุ้น NCH หรือ บริษัท  เอ็น. ซี. เฮ้าส์ซิ่ง จำกัด (มหาชน) ว่าราคาหุ้นในช่วงไตรมาส 2 ปี 58 ไม่ค่อยหวือหวาเท่าที่ควร อาจเป็นไปตามภาวะของดัชนีในตลาดหลักทรัพย์แห่งประเทศไทยที่อยู่ในช่วงขาลง  แม้ว่าตลาดอสังหาริมทรัพย์ในปีนี้ยังไม่น่ากังวลหากสถานการณ์เศรษฐกิจยังดีต่อเนื่อง ประกอบกับบริษัทมีพื้นฐานที่แข็งแกร่ง โดยเฉพาะมีผลประกอบการที่เติบโตมาอย่างต่อเนื่อง
ผลจากการพัฒนาอสังหาริมทรัพย์เพื่อการค้า ได้แก่ จัดสรรที่ดินและปลูกบ้านสำเร็จรูปและคอนโดมิเนียม งานก่อสร้าง การบริการและเช่าภายในสโมสรหมู่บ้าน ทำให้บริษัทมีผลประกอบการเติบโตอย่างต่อเนื่อง โดยนับตั้งแต่ปี 2554 จนถึงปัจจุบัน สำหรับในปี 2554 บริษัทมีกำไรสุทธิจำนวน 192.60 ล้านบาท ต่อมาในปี 2555 บริษัทมีกำไรสุทธิอยู่ที่ 100.08 ล้านบาท และในปี 2556 บริษัทมีกำไรสุทธิขยับขึ้นมาอยู่ที่ 105.28 ล้านบาท ส่วนในปี 2557 บริษัทมีกำไรสุทธิขยับขึ้นมาอยู่ที่ 114.07 ล้านบาท ซึ่งเป็นการตอกย้ำฝีมือของผู้บริหาร
ขณะที่ผลการดำเนินงานไตรมาส 1 สิ้นสุดวันที่  31 มีนาคม 2558 บริษัทมีรายได้รวมขยับขึ้นมาที่ 488.78 ล้านบาท จากงวดเดียวกันของปีก่อน 325.55 ล้านบาท เป็นผลจากรายได้จากการขายเนื่องจากความสามารถในการโอนกรรมสิทธิ์เพิ่มขึ้น ได้แก่ โครงการบ้านกรีนเนอรี่ ปินเกล้า-สาย5, บ้านฟ้าปิยรมย์ เลคแกรนด์เค และบ้านฟ้าปิยรมย์ ส่งผลให้บริษัทมีกำไรขยับขึ้นมาอยู่ที่ 31.53 ล้านบาท หรือ 0.027 บาทต่อหุ้น จากงวดเดียวกันของปีก่อน 6.22 ล้านบาท หรือ 0.005 บาทต่อหุ้น
เมื่อวิเคราะห์ฐานะทางการเงินเพื่อเป็นตัวแปรสำหรับตัดสินใจลงทุนพบว่า ฐานะทางการเงินยังดูดี เพราะบริษัทมีสินทรัพย์หมุนเวียนมากถึง 4,835.45 ล้านบาท เมื่อนำมาเทียบกับหนี้สินหมุนเวียน 1,696.92 ล้านบาท โดยนำตัวเลขมาคำนวณได้ค่า CURRENT RATIO อยู่ที่ระดับ 2.85 เท่า แสดงว่า สภาพคล่องทางการเงินของบริษัทมีมากเกินความจำเป็นเสียด้วยซ้ำ
ส่วนปัญหาหนี้สินของบริษัทยังไม่มีอะไรน่าเป็นห่วง แม้บริษัทจะมีหนี้สินรวม 2,825.88 ล้านบาท เมื่อนำมาเทียบกับส่วนของผู้ถือหุ้น 2,402.01  ล้านบาท ได้ค่า D/E ที่ระดับ 1.18 เท่า แสดงว่า ปัญหาหนี้สินยังไม่น่าวิตกกังวล เนื่องจากบริษัทยังทำกำไรได้อย่างต่อเนื่อง
ขณะที่ผู้บริหาร ระบุว่า ในปีนี้บริษัทตั้งเป้ารายได้รวมที่ 2.2 พันล้านบาท สูงกว่าปี 57 ที่คาดว่าจะทำได้ตามเป้า 1.8 พันล้านบาท โดยการรับรู้รายได้จะมาจากโครงการคอนโดมิเนียมราว 20% และโครงการแนวราบ 70-80% ซึ่งปัจจุบันมี Backlog ราว 1,800-1,900 ล้านบาทที่จะรับรู้รายได้ในปีนี้ 70-80% ขณะที่ตั้งเป้ายอดขายราว 3.3 พันล้านบาท
NCH ยังคงเป็นหุ้นน่าลงทุนอยู่!!
…
 
ผู้ถือหุ้นรายใหญ่
1.บริษัท เอ็นซีเอช 2555 โฮลดิ้ง จำกัด 604,852,377 หุ้น 51.00%
2.บริษัท ซาบีน่า จำกัด (มหาชน) 50,000,000 หุ้น 4.22%
3.นางสุนี ตันฑเทอดธรรม 44,927,800 หุ้น 3.79%
4.นายอดิศักดิ์ ตั้งมิตรประชา 30,700,000 หุ้น 2.59%
5.นายสมนึก ตันฑเทอดธรรม 28,200,000 หุ้น 2.38%
 
รายชื่อกรรมการ
1.นายสุธรรม ชัชวาลวงศ์ ประธานกรรมการ
2.นายสมเชาว์ ตันฑเทิดธรรม ประธานกรรมการบริหาร
3.นายสมเชาว์ ตันฑเทิดธรรม กรรมการผู้จัดการ
4.นายสมนึก ตันฑเทิดธรรม กรรมการ
5.นายวิเชียร ศิลาพัชรนันท์ กรรมการ